《将返韶州三至半帆亭有作》
清代·方浚颐

珠江小住倏言别，蜡屐无暇登西樵。抗尘走俗二十日，幸遇良友栖僧寮。

半帆亭上足幽趣，披襟久坐除烦嚣。浮萍得雨铺绿锦，密树倚石成翠峣。

高轩明敞缭虚槛，回廊宛转通小桥。此中大有濠濮意，趺坐奚必鸣双桡。

道州何子爱结客，新诗满箧酒满瓢。淋漓鬼趣佛国现，萧疏梅影空堂招。

兴酣放论藐今古，境地创辟词高超。我来索饮辄先醉，恋恋浑忘重城遥。

海山一过仙子笑，越台风系红棉凋。剧怜斗室梦难到，花田池馆鹅潭潮。

琳宫有缘竟三至，朴诚相见无斲彫。嗟予苦为名利缚，且复归叩韶山韶。

云天鹏翼任舒卷，一枝窃比巢林鹪。

作者简介：（1815—1889）清安徽定远人，字子箴，号梦园。道光二十四年进士，由编修历官四川按察使。有《二知轩诗文集》。